Kaikukortti laajentui koko Etelä-Karjalaan – kulttuurihyvinvointia tarjolla nyt kaikkialla maakunnassa

Kaikukortti on maksuton kulttuurikortti, joka on tarkoitettu sosiaali- ja terveyspalvelujen sekä työllisyyspalvelujen asiakkaille, jotka ovat taloudellisesti tiukassa tilanteessa. Kortin avulla he voivat osallistua maksutta kulttuuritapahtumiin, kuten teatteriin, konsertteihin, museoihin tai kursseille.

Kaikukortti on laajentunut kattamaan koko Etelä-Karjalan hyvinvointialueen. Aiemmin vain Lappeenrannassa ja Imatralla saatavilla ollut maksuton kulttuurikortti on nyt kaikkien maakunnan kuntien asukkaiden ulottuvilla. Kortin jakopisteet sijaitsevat edelleen Lappeenrannassa ja Imatralla, mutta kaikki eteläkarjalaiset voivat saada Kaikukortin, jos he täyttävät sen myöntämisen kriteerit.

Kaikukortti on tarkoitettu paikallisessa Kaikukortti -verkostossa mukana olevien sosiaali- ja terveysalan toimijoiden asiakkaille, jotka ovat tiukassa taloudellisessa tilanteessa, eivätkä voi siitä syystä hankkia pääsylippuja tai kurssipaikkoja. Korttia ei haeta erikseen, vaan sen voi saada oman työntekijän, kuten sosiaalityöntekijän tai järjestötoimijan kautta.

– Kulttuurilla on tutkitusti merkittävä vaikutus ihmisen hyvinvointiin. On hienoa, että voimme nyt tarjota tämän mahdollisuuden kaikille eteläkarjalaisille, jotka muuten voisivat jäädä kulttuuritarjonnan ulkopuolelle, kertoo asiantuntija Mika Piiroinen Etelä-Karjalan hyvinvointialueelta.

Kaikukortti on henkilökohtainen, mutta sen avulla voi hankkia maksuttomia pääsylippuja myös alle 18-vuotiaille omille lapsilleen tai lapsenlapsilleen, kun he osallistuvat tapahtumaan yhdessä kortinhaltijan kanssa. Kortti ei edellytä todistusta taloudellisesta tilanteesta.

Kaikki tarkemmat lisätiedot Kaikukortin myöntämisestä ja käyttökohteista löytyy osoitteesta www.ekhva.fi/kulttuurihyvinvointi . Kortti käy myös valtakunnallisesti kaikissa Kaikukortti-verkoston kohteissa – sitä voi siis hyödyntää myös matkoilla. Lisätietoa löytyy sivustolta www.kaikukortti.fi

Kaikukortti lyhyesti:

Maksuton kulttuurikortti paikallisessa Kaikukortti verkostossa mukana olevien sosiaali- ja terveysalan toimijoiden asiakkaille, jotka ovat taloudellisesti tiukassa tilanteessa.

Jaetaan muun muassa sosiaali- ja terveyspalveluiden tai järjestöjen kautta.

Mahdollistaa maksuttoman osallistumisen kulttuuritapahtumiin, kuten teatteriin, konsertteihin ja museoihin.

Käytettävissä myös lasten tai lastenlasten pääsylippuihin, kun he osallistuvat yhdessä kortinhaltijan kanssa.

Toimii myös muissa Kaikukortti-paikkakunnissa Suomessa.

Tiedotetta muokattu 26.5. klo 12:20. Tiedotteesta on poistettu yleinen maininta Kaikukortin jaosta kuntien työntekijöiden kautta. Huomioitavaa kuitenkin on, että Kaikukorttia jaetaan Ohjaamoissa, jotka ovat kuntien palveluita (Ohjaamo Imatra, Ohjaamo Lappeenranta).

Lisätietoja:

Mika Piiroinen, asiantuntija, digitaaliset palvelut, mika.piiroinen@ekhva.fi, p. 040 6772 775